标题：难经正义
难经正义
概述《难经正义》，　医经著作。六卷。清·叶霖撰于1895年。叶氏认为《难经》一书“理趣深远，非浅学得窥堂奥”，遂参历代医学大家对《难经》的注疏，以《内经》原文予以对照排比、诠释发挥。以《内经》为医学之根本，故以“正义”名篇。全书辩论精要，考证颇详。现有《珍本医书集成》本。 
医经著作。1 9卷。明·马莳撰于万历年间。刊于1580年。有陈懿德序云：“玄台以考究之妙心，察前晰后，击节廓蒙，于八十一难又发其变通之用，而合于越人、仓公、继樱宁之步”。今有万历间刊本，残存1－5卷。2 6卷。清·叶霖撰。刊于1894年。叶氏认为《难经》一书“理趣深远，非浅学得窥堂奥”。遂参考诸家学说，以《内经》原文对照排比、诠释发挥。全书辩论精要，考证颇详。现有《珍本医书集成》本。序医书之繁，汗牛充栋，然剽袭伪托者多矣，何从而信之哉，亦在慎辨之尔。辨之法有三∶考其年以求其世；此后味其辞而索其旨之浅深；临其诊以证其言之是非，而真伪无所匿矣。执是以观古今医籍，益十不失一焉。若世传之《难经》者，杨玄操序言渤海秦越人所作，殆难穷考，而仲景《伤寒论》自序，有撰用《素问》九卷、《八十一难》云云，其为汉以前书无疑，是即史迁仓公传所谓扁鹊之脉书也。而《隋书·经籍志》云∶《黄帝八十一难》二卷，与杨氏之序不侔。夫难，问难也。
经者，问难《黄帝内经》之义也。云黄帝者，或原于此，越人之作，似属可信。自古言医者，皆祖述《内经》，而《内经》十八卷，西晋乱后，亡佚益多，《素问》九卷，梁《七录》全元起注本，祗存其八，已佚第七一卷，王太仆拉杂《阴阳大论》之文，以补其亡，妄托得自张公秘本，殊不足据。《针经》九卷，唐人搜其残帙，易名《灵枢》，亦非庐山真面。越人去古未远、采摘《内经》精要，意周旨密，虽为华元化烬余之书、经吕广编次，不无衍阙，然医经补逸，独赖此篇，厥功伟矣。
惟理趣深远，非浅学得窥堂奥，故诠注者，亡虑数十家，间见精义，究不能处处实有指归，岂得为后学津筏，读者病之。霖学识庸陋，难探玄微，谨考经文，寻其意旨，旁采群籍，资为左证，质以诸贤之笺释，西士之剖验，以正其义，非敢启幽前秘，嘉惠来兹，唯在讲肄之际，取便翻阅尔。
时光绪二十一年春正月扬州叶霖书于石林书屋
难经正义节选
一难一难曰∶十二经皆有动脉，独取寸口，以决五脏六腑死生吉凶之法，何谓也？首发一难，问手足十二经皆有动脉，何以独取寸口以决死生，以起下文之义。按∶五脏六腑之气，昼夜循环，始于肺而终于肺，是肺为一身之主气，而寸口乃肺之动脉，在太渊、经渠之分，为脉之大会，故越人独取此以候五脏六腑之气。然诸经动脉，不可不知，否则握手不及足，难免长沙之呵斥矣。手阳明大肠脉动合谷，（在手大指次指歧骨间。）手少阴心脉动极泉，（在臂内腋下筋间。）手太阳小肠脉动天窗，（在颈侧大筋间曲颊下。）手少阳三焦脉动和，（在耳兑发陷中。）手厥阴心包络脉动劳宫，（在掌中屈中指无名指尽处是。）足太阳膀胱脉动委中，（在膝约纹里。）足少阴肾脉动太溪，（在足踝后跟骨上。）足太阴脾脉动冲门，（在曲骨旁，同身寸之三寸五分。）足阳明胃脉动冲阳，（在足大指次指陷中为内庭，上内庭同身寸五寸是。）足厥阴肝脉动太冲，（在足大指本节后，同身寸二寸是。）足少阳胆脉动听会。（在耳前陷中。）考《明堂针灸图》、《甲乙经》诸书，指称动脉者二十余穴，惟此十余穴，或可用以诊候，而此十余穴中，又以太溪、冲阳、太冲三足脉为扼要也。
然∶寸口者，脉之大会，手太阴之脉动也。然，答辞。会，聚也。手太阴，肺之经，言肺主气，十二经之脉动，皆肺气鼓之，故肺朝百脉，而大会于寸口。寸口者，即《素问·经脉别论》气口成寸，以决死生之义，故曰寸口。寸口三部，鱼际为寸，太渊之高骨为关，经渠为尺，是手太阴肺经之动脉也。人之饮食入胃，其清气上注于肺，以应呼吸，而行脉度，越人立问之意，所以独取夫寸口，而后世宗之，为不易之法，四十五难脉会太渊，亦此义也。人一呼脉行三寸，一吸脉行三寸，呼吸定息，脉行六寸。人一日一夜，凡一一万三千五百息，脉行五十度周于身。漏水下百刻，荣卫行阳二十五度，行阴亦二十五度，为一周也，故五十度复会于手太阴，寸口者，五脏六腑之所终始，故法取于寸口也。此承上文言，人谓平人，不病而息数调匀者也。《灵枢·五十营篇》漏水下百刻，以分昼夜，人一呼脉再动，气行三寸，一吸脉亦再动，气行三寸，呼吸定息，气行六寸，十息气行六尺，二百七十息，气行十六丈二尺，气行一周于身，水下二刻，二千七百息，气行十周于身，水下二十刻，一万三千五百息，气行五十营于身，水下百刻，凡行八百一十丈。《营卫生会篇》∶人受气于谷，谷入于胃，以传于肺，其清者为营，浊者为卫，营在脉中，卫在脉外；营周不休，五十度而复大会，卫与营俱行阳二十五度，行阴二十五度，一周也，故亦五十度而复大会于手太阴矣。
《素问·平人气象论》∶人一呼脉再动，一吸脉再动，呼吸定息，脉五动，闰以太息，命曰平人。是脉者，营气也。行经脉一日五十周，今日平旦始于手太阴之寸口，明日平旦又会于手太阴之寸口，此五脏六腑之所终始，故取法于寸口也。按∶脉者，血中之气也，经言营气，取营运于中之义。西医言食入于胃至小肠，皆有微丝管吸其精液，上至颈会管，过肺入心左上房，（心体中空，四壁嶙峋，或凹或凸，中有直肉隔之，故称左房右房；左右半截，又有横肉间之，以分上下，筋丝数条牵连，故自能开阖，以应呼吸也。）化赤为血，此即清者为营也。其血从左上房落左下房，入总脉管，由脊之膂筋，循行经脉之间，一日夜五十度周于身，尽八百十丈之脉道，以应呼吸。漏下者，营气也。若夫卫气，取卫护于外之义，经脉中之血气，由脉管之尾，出诸气街，入微丝血管，（经谓孙络者是也。）与阳明之悍气（人之饮食，五味杂投，奚能无毒，西医谓之炭气者，此也。）相合，散布通体皮腠之间，充肤热肉，淡渗毫毛，此即浊者为卫也。脉管之赤血，既入微丝血管，合阳明悍气，则其色渐变渐紫，西医因其有毒，谓之炭气。散布遍体，渐并渐粗，而接入回血管（经谓络脉者是也。）之尾，血入回血管，内而脏腑，外而经脉并脉管，交相逆顺而行。外行经脉者，有阴阳之别，一支浮于肌腠之上。一支沉于分肉之间，即阳络行于皮表，阴络行于皮里，而皆与脉管偕行，经言营行脉中，卫行脉外者是也。
回血管内外行遍，入总回管，至心右上房，落右下房，递入于肺，呼出悍气，吸入生气，其血复化为赤，入心左上房，阴阳相贯，如环无端者，此之谓也。然气中有血，血中有气，气与血不可须臾之相离，乃阴阳互根，自然之理也。夫营运经脉中之血气，周夜行五十周者，如月之应水，流贯地中，其行疾。出诸气街，合阳明悍气，缠布周身之血气，昼夜行一周者，如日随天道，绕地环转，其行迟，故人与天地参也。行阴行阳者，阴络阳络中血气随经脉偕之卫气也。至若外邪袭人，热伤气，寒伤血，当责诸孙络缠布周身之卫气。伏气内发，当责诸络脉中之卫气。浮于脉外者，可刺之以泄其气，沉于脉内者，宜急攻以杀其毒。诊脉察病，当责诸营运脉管之营气。盖血入心之上房，落下房，过总脉管，皆开阖声与呼吸相应，故可候脉之动数，而西医听声以辨心疾，亦取乎此。卷一二难二难曰∶脉有尺寸，何谓也？然∶尺寸者，脉之大要会也。会，聚也。要会者，言切要聚会之处也。人之一身，经络营卫，五脏六腑，莫不由于阴阳，而或过与不及、于尺寸见焉，故为脉之大要会也。一难言寸口为脉之大会，以肺朝百脉而言也。此言尺寸为脉之大要会，以阴阳对待而言也。从关至尺是尺内，阴之所治也；从关至鱼际是寸内，阳之所治也。关者，尺寸分界之地，《脉诀》所谓高骨为关是也。关下为尺，主肾肝而沉，故属阴。鱼际，大指本节后内廉大白肉名曰鱼，其赤白肉分界，即鱼际也。关上为寸口，主心肺而浮，故属阳。治，理也。欲明阴阳为病之治者。须于尺寸候之也。故分寸为尺，分尺为寸。寸为阳，尺为阴，阳上而阴下，寸之下尺也，尺之上寸也，关居其中以为限也。言分寸为尺，分尺为寸者，谓关上分去一寸，则余者为尺，关下分去一尺，则余者为寸，此明尺寸之所以得名也。故阴得尺内一寸，阳得寸内九分。此又于尺寸中分其长短之位，以合阴阳之数，一寸为偶数，九分为奇数也。盖关以下至尺泽，皆谓之尺，而诊脉则止候关下一寸，关以上至鱼际，皆谓之寸，而诊脉止候关上九分，故曰∶尺内一寸，寸内九分也。尺寸终始，一寸九分，故曰尺寸也。寸为尺之始，尺者寸之终，云尺寸者，以终始对待而言，其实则寸得九分，尺得一寸，皆阴阳之盈数也。然得一寸不名曰寸，得九分不名曰分者，以其在尺之中，在寸之中也。卷一三难三难曰∶脉有太过，有不及，有阴阳相乘，有覆有溢，有关有格，何谓也？此言太过不及，皆病脉也。阴乘阳，则阴太过而犯阳，为阳不及；阳乘阴，则阳太过而犯阴，为阴不及。若相乘之甚者，则为覆溢之脉，而成关格之证也。然∶关之前者，阳之动也，脉当见九分而浮，过者法曰太过，减者法曰不及。关前为阳，寸脉所动之位。脉见九分而浮，九，阳数，寸之位浮，阳脉是其常也。过，谓过于本位，过于常脉；不及，谓不及本位，不及常脉，是皆病脉也。遂上鱼为溢，为外关内格，此阴乘之脉也。遂者，径行而直前也。鱼，即鱼际。溢，如水之溢满，而出于外也。阳气太盛，则阴气不得相营，故曰关。阴气太盛，则阳气不得相营，故曰格。此阴乘阳位，其脉遂溢于鱼际之分，而成外关内格之证也。关以后者，阴之动也。脉当见一寸而沉，过者法曰太过，减者法曰不及。关后为阴，尺脉所动之位。脉见一寸而沉，一寸阴数，尺之位沉，阴脉是其常也。过谓过于本位，过于常脉；不及谓不及本位，不及常脉，皆病脉也。遂入尺为覆，为内关外格，此阳乘之脉也。覆者，如墙之倾覆也。经云∶阳气太盛，则阴气不得相营也。以阴不得营于阳，阳遂下陷而覆于尺之分，此阳乘阴位之脉，而成内关外格之证也。故曰覆溢，是其真脏之脉，人不病而死也。覆溢之脉，乃阴阳离决之征。若覆溢之微，虽关格重证，犹或未至危殆。
若覆溢之甚，为真脏之脉。真脏者，谓脏气已绝。其真形独现于外，不必有疾病，而可决其必死也。按∶脉乃血中之气，谓之营气，西医言谷食入胃，其精液乃至颈，过肺奉心，化赤为血，应呼吸，行脉道。即《灵枢·营气篇》云∶营气之道，内谷为宝，谷入于胃。乃传之肺，流溢于中，布散于外，精专者行于经隧，常营无已，终而复始者是也。盖脏气者，不能自致于手太阴，必因于胃气，乃至于手太阴，是左右寸口，虽属于肺，而皆有阳明胃气鼓舞其间，故胃为脉之根，肺为脉之干也。《素问·脉要精微论》云∶阴阳不相应，病名曰关格。六节脏象论以人迎一盛至四盛以上为格阳，寸口一盛至四盛以上为关阴。而《灵枢》终始、禁服诸篇，亦以人迎四盛，且大且数，名曰溢阳，溢阳为外格。脉口四盛，且大且数，名曰溢阴，溢阴为内关不通，死不治。人迎与太阴脉口俱盛四倍以上，命曰关格。关格者，与之短期，此人迎寸口，指结喉两旁人迎，太渊、经渠间之寸口而言也。越人既独取寸口，不诊十二经动脉，无取乎结喉之人迎。推溢阳为外格，溢阴为内关之意，知人迎为寸口肺脉之根，寸口为人迎胃脉之干，人迎脉大至一倍、二倍、三倍、四倍，未有不变见于气口者，以根大而干亦大也。如人迎四倍以上为外格证，则寸口之脉，亦溢于鱼上为溢阳脉，以应人迎之气。为其根干相通，是寸口以上可察人迎之气，而结喉两旁之人迎亦不必诊也。此越人独取寸口，以尺寸分覆溢、关格脉证之意也。后之注《难经》者，不能达越人之意，多主此一脉四名之说，或谓人迎当诊于结喉两旁，死于句下，泥执经文，皆属误会。不知此节大旨，诊尺寸以详阴阳相乘之候，而察关格之病也。故其设问，谓古之论脉者。曰太过，曰不及，曰阴阳相乘，曰覆溢，曰关格，若是说来，各有所异否？答辞始举关之前后，申明阴阳之位，而以过之与减，解太过不及为脉之情势，以上鱼入尺，解覆溢为脉之现体，而后结其义曰∶是为关格病之所成也。仲景平脉篇云∶寸口脉浮而大，浮为虚，大为实，在尺为关，在寸为格，关则不得小便，格则呕逆。是据此节而申明其证者也，何注家不察之甚耶？卷一四难四难曰∶脉有阴阳之法，何谓也？然∶呼出心与肺，吸入肾与肝，呼吸之间，脾受谷味也，其脉在中。此言脉之阴阳虽在于尺寸，其阴阳之气，又在浮沉。如心肺居膈上，阳也，呼出必由之，肾肝居膈下，阴也，吸入必归之。脾受谷味，为生脉之原而在中，而呼出吸入，无不因之，故诊脉之法，浮取乎心肺，沉取乎肾肝，而中应乎脾胃也。按∶经言呼出者，非气自心肺而出也，为肾肝在膈下，其气因呼而上至心、至肺，故呼出心与肺也。心肺在膈上，其气随吸而入至肾、至肝，故吸入肾与肝也。夫呼者因阴出，吸者随阳入，其呼吸阴阳，相随上下，经历五脏之间，乃脾胃受谷气以涵养之也，故言其脉在中。读此节不得刻舟求剑，谓呼出之气为阳，吸入之气为阴也。浮者阳也，沉者阴也，故曰阴阳也。按之不足，举之有余曰浮，浮为阳者，象火而炎上也；按之有余，举之不足曰沉，沉为阴者，象水而润下也。心肺俱浮，何以别之？然∶浮而大散者，心也；浮而短涩者，肺也。肾肝俱沉，何以别之？然∶牢而长者，肝也；按之濡，举指来实者，肾也；脾者中州，故其脉在中。是阴阳之法也。浮大无力，按之散而欲去者，名曰散；浮细而迟，往来蹇滞不前者，名曰涩。沉而有力，实大弦强，按之但觉坚极而不移者，名曰牢；大而长微弦，按之隐指然，中取、沉取皆有力者，名曰实。
心肺俱俘，何以别之？盖心属火，故其象浮而大散；肺属金，故其象浮而短涩。肾肝俱沉，何以别之？盖肝属木，故其象牢而长；肾属水，故其象举指按之来实，水体外柔而内刚也。脾属土在中，旺于四季，主养四脏，其脉来从容和缓，不沉不浮，故曰其脉在中也。脉有一阴一阳，一阴二阳，一阴三阳；有一阳一阴，一阳二阴，一阳三阴。如此之言，寸口有六脉俱动邪？然∶此言者，非有六脉俱动也，谓浮沉长短滑涩也。浮者阳也，滑者阳也，长者阳也，沉者阴也，短者阴也，涩者阴也。所谓一阴一阳者，谓脉来沉而滑也，一阴二阳者，谓脉来沉滑而长也。一阴三阳者，谓脉来浮滑而长，时一沉也；所谓一阳一阴者，谓脉来浮而涩也，一阳二阴者，谓脉来长而沉涩也，一阳三阴者，谓脉来沉涩而短，时一浮也。各以其经所在，名病逆顺也。过于本位谓之长，不及本位谓之短，按之往来流利，辗转替替然，谓之滑也。前引五脏之脉，以应五行，此又引三阴三阳之脉，以应六气。其浮滑长，三阳也；沉短涩，三阴也。而于三部中察此六脉，即可知阴阳盛衰之机。
盖阴阳之脉不单至，惟其不单至，故有此六脉相兼而见，惟其相兼，故有一阴一阳，一阳一阴之不同也。此别阴阳虚实之法。再参春夏秋冬，观其六脉之变，则庶乎可知病之逆顺矣。按∶徐氏曰∶此节言六脉互见之象也，此但举其例而言，亦互相错综，非一定如此也。其经，手足三阴三阳也；逆顺，如心脉宜浮，肾脉宜沉，则为顺；若心脉反沉，肾脉反浮，则为逆。此又见脉无定体，因经而定顺逆也。然脉之浮沉，或可相兼，滑涩长短，不得并见，亦当晓也。卷一五难五难曰∶脉有轻重，何谓也？然∶初持脉如三菽之重，与皮毛相得者，肺部也。如六菽之重，与血脉相得者，心部也。如九菽之重，与肌肉相得者，脾部也。如十二菽之重，与筋平者，肝部也。按之至骨，举指来疾者，肾部也。故曰轻重也。持脉，即按脉也。菽，豆之总名。肺位最高而主皮毛，故其脉如三菽之重。心在肺下主血脉，故其脉如六菽之重。脾在心下主肌肉，故其脉如九菽之重。肝在脾之下主筋，故其脉如十二菽之重。肾在肝下主骨，故其脉按之至骨，沉之至也，举指来疾，言其有力而急迫，即四难举指来实之义也。此五脏本脉如此，倘有太过不及，则病脉也。菽，豆之总名，诊脉轻重，何独取乎豆，且不言三菽、四菽、五菽，而必以三累加之，盖豆在荚，累累相连，与脉动指下相类，以此意推之，言三菽重者，非三菽加于一部之上，乃一指下如有一菽重也，通称三部，即三菽也。肺位高而主皮毛，故轻。六菽重者，三部各有二菽重也，心在肺下主血脉，故稍重。九菽重者，三部各有三菽重也，脾在心下主肌肉，故又稍重。十二菽重者，三部各有四菽重也，肝在脾下主筋，故较脾又加一菽重也。肾在肝下而主骨，故其脉按之至骨，沉之至也，而举之来疾者何也？夫脉之体血也，其动者气也，肾统水火，火入水中而化气，按之至骨，则脉气不能过于指下，微举其指，其来顿疾于前，此见肾气蒸动，勃不可遏，故曰肾部也。举指两字，最宜索玩，不可忽也。若去此两字，是按之至骨而来转疾，乃牢伏类矣。卷一